প্রশান্ত মহাসাগরের বুক চিরে জেগে উঠেছে নতুন দ্বীপ

প্রশান্ত মহাসাগরের ইয়ো জিমা দ্বীপের কাছে নতুন আরেকটি দ্বীপ জেগে উঠেছে। যেটিকে বিশ্বের নবীনতম দ্বীপ হিসেবে অভিহিত করা হচ্ছে। অগ্ন্যুৎপাতের প্রভাবে এই দ্বীপ জেগে উঠেছে বলে ধারণা করা হচ্ছে।

জাপানের আবহাওয়া সংস্থা (জেএমএ) জানিয়েছে, সমুদ্রের তলদেশে আগ্নেয়গিরির অগ্ন্যুৎপাতের প্রভাবে নতুন এ দ্বীপটি সৃষ্টি হয়েছে।

গত ১ নভেম্বর জাপানের নৌবাহিনী দ্বীপটিকে শনাক্ত করে। দ্বীপের একটি ছবিও তুলেছিল তারা। এতে দেখা যাচ্ছে, ছোট্ট দ্বীপটি তখনো আগ্নেয়গিরির আগুনে পুড়ছিল এবং এটি থেকে ধোঁয়া বের হচ্ছে।

গত এক বছর ধরেই ধারাবহিকভাবে এই এলাকায় সমুদ্রের নিচে অগ্ন্যুৎপাত হচ্ছিল।দেশটির আবহাওয়া দপ্তর এই অগ্ন্যুৎপাতের ওপর নজর রাখছিল। তবে টোকিও বিশ্ববিদ্যালয়ের ভূমিকম্প গবেষণা ইনস্টিটিউট জানিয়েছে, নতুন দ্বীপ সৃষ্টি হওয়ার মতো শক্তিশালী অগ্ন্যুৎপাতের ঘটনা ঘটে গত ৩০ অক্টোবর।

টোকিও বিশ্ববিদ্যালয়ের আগ্নেয়গিরির এমিরাটস প্রফেসর সেতসুয়া নাকাবা স্থানীয় সংবাদমাধ্যম জাপান টাইমসকে জানিয়েছেন, ওই এলাকায় পানির নিচে অনেক দিন ধরেই ম্যাগমা সৃষ্টি হচ্ছিল। যেটি গত ৩০ অক্টোবর ভেসে ওঠে।

জাপানের মূল ভূখণ্ড থেকে নতুন এ দ্বীপটি ১ হাজার ২০০ কিলোমিটার দক্ষিণ দিকে এবং ইয়ো জিমা দ্বীপ থেকে ১ কিলোমিটার দূরে অবস্থিত।

প্রশান্ত মহাসাগরের ইয়ো জিমো দ্বীপে দ্বিতীয় বিশ্বযুদ্ধের সময় যুক্তরাষ্ট্র ও জাপানের মধ্যে প্রচণ্ড লড়াই হয়েছিল। ওই লড়াইয়ে ৭ হাজার মার্কিন এবং ২২ হাজার জাপানি সেনা নিহত হয়েছিলেন।

সূত্র: সিএনএন